तीन बिजनेस सेटअप संभालती सिंगल मदर हूं, अकेली होकर भी मेहनत का जीता-जागता उदाहरण हूं
आज के ‘ये मैं हूं’ में जानिए स्टार्ट अप ‘सैनिट्रस्ट’ की फाउंडर ऋचा वात्स्यायन की कहानी। ऋचा की कंपनी केले के रेशे से सैनिटरी पैड बनाती है। यह अपने आप में बिहार का इकलौता ऐसा प्रोजेक्ट है।
इंसान की असली परीक्षा मुश्किल घड़ी में ही होती है। पटना की ऋचा वात्स्यायन इस कहावत का जीता-जागता उदाहरण हैं। अच्छी फैमिली से ताल्लुक रखने वाली ऋचा मायके और ससुराल दोनों ही जगह पितृ सत्तात्मक और रूढ़िवादी सोच का शिकार हुई। लेकिन अपने बुरे दिनों से वो एक फाइटर की तरह लड़कर निकली। अपनी मेहनत और दोस्तों की सही सलाह से उन्होंने वो मुकाम हासिल किया, जिसे केंद्र से लेकर बिहार सरकार तक ने सराहा।
ऋचा की कंपनी केले के रेशे से सैनिटरी पैड बनाती है। यह अपने आप में बिहार का इकलौता ऐसा प्रोजेक्ट है। आज के ‘ये मैं हूं’ में जानिए स्टार्ट अप ‘सैनिट्रस्ट’ की फाउंडर ऋचा वात्स्यायन की कहानी।
एजुकेशन महज बिजनेस रहा, पढ़ाई की कद्र नहीं
मैं पटना में ही पली-बढ़ी हूं। मेरा परिवार का एजुकेशन से जुड़ा बिजनेस है। पटना का नामी जेडी वुमंस कॉलेज मेरे दादा जी ने खोला है। इसके अलावा उन्होंने पटना में कई स्कूल-कॉलेज और बीएड कॉलेज खोले। ये उस वक्त की बात है, जब पटना में लड़कियों की पढ़ाने के लिए ज्यादा साधन नहीं थे। हालांकि, इस सबके बाद मेरे घर में पढ़ाई को लेकर न अच्छा माहौल था और न उसकी वैल्यू। लड़कियों की हायर एजुकेशन के लेकर परिवार में किसी की दिलचस्पी नहीं थी। हम तीन बहनें है और सबकी शादी ग्रेजुएशन के दौरान कर दी गई। उससे पहले दादा जी ने मेरी बुओं के साथ भी ऐसा ही किया था। मेरे घर में हमेशा से ऐसे ही होता रहा। मैं कह सकती हूं मेरी फैमिली के लिए एजुकेशन एक बिजनेस भर रहा और पढ़ाई की क़द्र भी नहीं थी।
इस पोल पर वुमन आंत्रप्रेन्योर को लेकर आप अपनी राय देते चलिए....
मेरी जिंदगी की सबसे बड़ी चुनौती शादी रही
साल 2009 में मैं ग्रेजुएशन लास्ट ईयर में थी, जब मेरी सगाई हुई और दो महीने के अंदर शादी करा दी गई। मेरा पापा का कहना था कि आगे पढ़ना है तो फैसला ससुराल वाले करेंगे। मेरी लाइफ का सबसे बड़ा चैलेंज शादी ही रही है। मैंने शादी को लेकर कोई दिमाग नहीं लगाया। जो बोला गया, जिससे बोल गया शादी कर ली। लेकिन मेरे लिए उस शादी को निभाना बहुत मुश्किल रहा। हमारे बीच कॉम्पैटिबिलिटी बिल्कुल नहीं थी। मेरी शादी में एक्स्ट्रा मैरिटल अफेयर को छोड़कर बाकी सबकुछ था। जो एक बुरी शादी का हिस्सा होता है। आठ साल की शादी में मैं जितना निभा सकती थी, निभाया लेकिन 2017 में मैंने डिवोर्स फाइल किया।
बुरी शादी से निकलने में घर वालों ने हाथ खड़े कर दिए
मेरी शादी में जो भी दिक्कतें चल रही थी, मैंने अपने घर में बताना शुरू किया। लेकिन मेरे पेरेंट्स ने उन प्रॉब्लम्स को पूरी तरह से इग्नोर कर दिया। फिर मुझे लगा कि जीवन के 30 साल मैंने ‘जी पापा जी’, ‘जी मम्मी जी’ और पति की जी हजूरी में गंवा दिए। अपने घरवालों और ससुराल वालों के हिसाब से जीवन जिया लेकिन इससे ज्यादा अब नहीं हो सकता। मुझे जब उन सबकी सबसे ज्यादा जरूरत थी, किसी ने साथ नहीं दिया। मुझे सब पराए लगते। मैं बिना किसी सपोर्ट अपने डेढ़ साल के बच्चे को लेकर अलग रहने लगी। बच्चे को पालन के लिए भी पति की तरफ से कोई सपोर्ट नहीं मिला।
एक दोस्त ने दी सही सलाह और पैसों से की मदद
मैं अपने बच्चे के साथ कलकत्ता में अकेले रह रही थी, जब मुझे जानबूझकर अलग-थलग कर दिया गया। वो मेरे जीवन का सबसे मुश्किल दौर रहा। जिंदगी के साथ क्या करूं कुछ समझ नहीं आ रहा था। होली का मौका था, मैं अपने मायके आई हुई थी। ऐसे में एकदिन सारे दोस्तों के साथ मिलना हुआ। मैं उनके सामने रो पड़ी कि मेरे पास एक बच्चा है और मैं ज्यादा पढ़ी-लिखी भी नहीं हूं। ऐसे में मैं अगर नौकरी ढूंढने भी निकलूंगी तो अपनी तनख्वाह में अपना और अपने बच्चा का पेट कैसे भरूंगी। नौकरी पर जाते समय बच्चे को किसके पास छोड़ूंगी। उस टाइम मेरी एक दोस्त ने कहा कि ऋचा तुम्हारे खून में बिजनेस है। तुम बिजनेस के बारे में क्यों नहीं सोचती? मुझे पता था कि मैं बिजनेस का कहूंगी तो घर से कोई सपोर्ट नहीं मिलेगा। फिर मेरी उस दोस्त ने ही मुझे बिजनेस के लिए 10 हजार रुपए दिए।
10 हजार रुपए से शुरू किया ऑनलाइन बुटीक 
मेरे ऑनलाइन बिजनेस की कहानी कुछ ऐसी है कि होली के बाद वापस कलकत्ता आ गई। वहां एक दिन मॉल में घूमते-घूमते एक लेडी से टकराई। हमारी बातचीत शुरू हुई तो उसने मुझसे पूछा कि मैं क्या करती हूं। मैंने बताया कि मैं कुछ नए करने के मौके तलाश रही हूं और एक छोटा बच्चा भी है। मैंने जब उससे पूछा कि वो क्या करती है फिर उसने बोला वो ऑनलाइन बुटीक चलाती है। ये शब्द उस वक्त मेरे लिए बहुत नया था। आज जो मीशो का पूरा मॉडल और बिजनेस है, साल 2017 में ये मॉडल वॉट्सऐप के जरिए काम करता था। इसका काफी बड़ा मार्केट था। हम दोनों ने एक-दूसरे से नंबर एक्सचेंज किया। फिर मैंने उसकी फेसबुक प्रोफाइल को स्टडी करना शुरू किया, मुझे समझ आया कि उसका कोई स्टोर नहीं। खरीदने वाला कहीं और बैठा है, बेचने वाला कहीं और। दोनों के बीच का मीडियम वो महिला थी। जब मैंने वो कॉन्सेप्ट समझ लिया फिर मैंने दोस्त के दिए 10 हजार रुपए से अपना काम शुरू किया। डेढ़ साल तक वो बिजनेस करने के बाद मुझे पैसों का ‘रोटेशन’ यानी बिजनेस में पैसा कैसे घुमाया जाता है वो समझ आया। मैन्युफैक्चरर के साथ मेरे कॉन्टैक्ट बने। मुझे बिजनेस की एबीसीडी सीखी।
अनजाने में एक और दोस्त ने दिया स्टार्ट अप का आइडिया 
ड्रेसेज, हैंडबैग्स और एक्ससरीज का ऑनलाइन बिजनेस करने के बाद मेरी लाइफ बदलने लगी। मैं खुश और बिजी रहने लगी। फिर एक दिन मेरा एक दोस्त मिला जो जर्मनी से होकर आया था। उसने मुझे हरमेटिक टेक्नोलॉजी के बारे में बताया। ये एक ऐसा बैग था, जिसमें अनाज को बिना पेस्टिसाइड्स स्टोर किया जाता था। साल 2017 में हमारे देश में स्टार्ट अप इंडिया का कॉन्सेप्ट आया। सरकार ने स्टार्ट अप इंडिया एप लॉन्च किया। मुझे हरमेटिक टेक्नोलॉजी काफी दिलचस्प लगी। मैंने तकनीक को समझने के लिए जी-जान लगा दी। ये यूएस की टेक्नोलॉजी थी। काफी रिसर्च और पढ़ाई करने के बाद मैं 2019 में इस नए आइडिया के साथ पटना आई। मैंने कुछ बैग्स के सैंपल मंगाए। उस वक्त पूरे देश में सिर्फ बिहार में इस पर फंडिंग मिल रही थी। वो फंडिंग बिल और मिलिंडा गेट्स फाउडेंशन के जरिए मिल रही थी। मैं उन्हें इसी बैग का जापानी तकनीक से बना बैग दिखाया। जो काम तो वहीं करता था, बस कीमत कम थी। मैंने उस बैग को एग्रीकल्चर यूनिवर्सिटी में रिप्रजेंट किया, जहां मुझे काफी तारीफ मिली। मैं उस बैग को लेकर बिहार के कई जगहों पर गई। लोगों ने मेरे काम को बहुत पसंद किया और कॉन्क्लेव में बुलाने लगे। मैंने एग्रो बिहार में भाग लिया। यहां किसान मुझसे उस पर सब्सिडी मांगने लगे। मुझे उस वक्त तक सब्सिडी का मतलब भी नहीं पता था। मैंने पढ़ाई की उस प्रोसेस को समझ और यहां भी एक साल के अंदर स्टेट डिस्ट्रीब्यूटर बनकर हरमेटिक बैग्स पर सब्सिडी लेकर आई।
स्टार्ट अप इंडिया एप से सीखा आविष्कार किया होता है
बिहार में उस वक्त स्टार्ट अप बिहार पॉलिसी लॉन्च हुई थी। जब मैं हरमेटिक बैग्स को लेकर वहां गई तो मुझे कहा गया कि ये आपका प्रोडक्ट नहीं है। ये तो किसी और का आविष्कार है, जिससे आप बिजनेस कर रही हैं। आपने अपना कुछ बनाया है तो बताइए। पहले लगा मैं इतनी मेहनत करके यहां तक आई और ये मुझे ऐसे रिजेक्ट कर रहे हैं। लेकिन मुझे उनकी बात सही लगी औऱ समझ भी आई। उसके बाद मैंने स्टार्ट अप इंडिया के एप पर कोर्स किया। वहां मैंने इनोवेशन से लेकर सब कुछ सीखा। कुछ हफ्तों के कोर्स में मैंने अच्छा स्कोर किया। उसी दौरान मैंने मेंस्ट्रूल वेस्ट पर यूनिसेफ का एक आर्टिकल पढ़ा। उस आर्टिकल ने मुझे बायोडिग्रेडेबल पीरियड पैड का आइडिया दिया।
घर बैठे 6 महीने के अंदर केले के रेशे से पैड बनाना सीखा
यूनिसेफ के उस आर्टिकल को पढ़ने के बाद मुझे सैनिटरी पैड से जुड़ी बहुत सारी बातें पता चलीं। मैं सालों से जिस चीज का इस्तेमाल कर रही उससे होने वाली दिक्कतों से अनजान थी। मुझे पैड से होने वाली वो सारी प्रॉब्लम्स थी, जो उस आर्टिकल में लिखा गया था। मैंने उस वक्त सोच लिया कि अब मुझे इसका सॉल्यूशन ढूंढना है। मैंने खूब रिसर्च और पढ़ाई शुरू की। उस वक्त ही मुझे बनाना फाइबर से पैड का कॉन्सेप्ट आया। उसी समय गुजरात में तीन NRI ने मिलकर बनाना फाइबर वाला ‘साथी पीरियड पैड’ लॉन्च किया था। लेकिन वो बहुत मंहगा था। 300 रुपए में 10 पैड्स मिलते थे। मैंने घर बैठे छह महीने के अंदर पैड का ऑब्जर्वमेंट कोर बना लिया। फिर मैंने अपनी कंपनी ‘सैनिट्रस्ट’ बनाई। इस कंपनी को बनाने के लिए मैंने गोल्ड लोन लिया था।
'सैनिट्रस्ट' पैड्स के आइडिया को IIT खड़गपुर से मिली फंडिंग
डेढ़ साल तक बनाना फाइबर पैड पर काम करने के बाद मैंने स्टार्ट अप बिहार में अपना आइडिया दो सौ शब्दों में लिखकर डाला और मैं शर्ट लिस्ट हो गई। साल 2020 में मिनिस्ट्री ऑफ एग्रीकल्चर एंड फार्मर्स वेलफेयर का एग्री स्टार्ट अप के लिए प्रोग्राम लॉन्च हुआ। मैंने आईआईटी खड़गपुर में अप्लाई किया और इंटरव्यू दिया। इसके लिए देश भर से 40 स्टार्ट अप ने अप्लाई किया था। उनमें से सिर्फ 10 लोग सेलेक्ट हुए थे और 4 को ग्रांट मिली। मैंने इसमें चौथा स्थान पाया। मुझे 20 लाख का ग्रांट मिली। फंडिंग मिलते ही मैंने 10 लोगों की टीम के साथ काम शुरू किया। 2022 में जब मैंने काम शुरू किया तो मुझे केंद्र सरकार की तारीफ से दुबई एक्सपो में इंडिया पैवलियन को रिप्रजेंट करने का मौका मिला। वहां मैंने 193 देश के लोगों के सामने अपने देश को रिप्रजेंट किया।
मैं वहां से लौटकर आई तो बिहार सरकार ने जीविका के लिए मुझसे कम कीमत वाली पीरियड पैड बनाने को कहा। एक साल तक मैंने सरकार को कंसल्टेंसी दी। बिहार के बक्सर में पहली बार लॉ कॉस्ट पैड की यूनिट बनी। मैंने 10 हजार से अपना पहला बिजनेस शुरू किया था। साढ़े चार साल में मैंने तीन सक्सेसफुल बिजनेस शुरू किए और आज मेरा सालाना टर्नओवर 50 लाख है।